FOTO: Raisa Pădurean

Sârma ghimpată a fost instalată de către administrația școlii sportive cu care liceul împarte aceeași curte. Această acțiune a autorităţilor separatiste ar fi consecința vizitei unei delegații a OSCE la liceu.

,,Este o provocare. Vor să demonstreze Europei cine sunt stăpâni în Transnistria… Marea Rusie”, afirmă directorul șef al instituției, Ion Iovcev, citat de infoprut.ro.

Raisa Pădurean, directorul adjunct al liceului, susține că sârma a fost instalată la indicațiile cuiva: „Copiii sunt copii, priveau ciudat sârma ghimpată. Ei aleargă, se joacă, în orice moment pot cădea cu fața. Nu vreau să mă gândesc la rău, dar nimeni nu-i asigurat. Și se simt marginalizați, evident. Au pus această sârmă pentru ca elevii noștri să nu ajungă pe teritoriul școlii sportive. Copiii noștri știu că nu voie să se joace pe teritoriul școlii sportive, nu era necesar să instaleze sârmă ghimpată”, menţionează Raisa Pădurean.

Terenul, dar şi clădirea Liceului „Lucian Blaga” sunt închiriate de către Ministerul Educaţiei de la şcoala sportivă din Tiraspol. Anual, Ministerul Educaţiei achită peste 300.000 lei pentru chirie.

În februarie 2004, aşa-zisul Soviet Suprem de la Tiraspol a decis subordonarea şcolilor cu predare în limba română. Mai mult, s-a dispus închiderea tuturor instituţiilor care folosesc în procesul de învăţământ grafia latină, scrie 24h.md.

Liceul „Lucian Blaga” din Tiraspol este şcoala care a avut cel mai mult de suferit. Pe 15 iulie, zeci de miliţieni transnistreni au luat cu asalt liceul, spargând uşile, geamurile, ridicând mobila, materialele didactice şi arhiva liceului. Clădirea a fost încercuită cu trupe de miliţieni şi securişti înarmaţi.

Atunci, conflictul a fost aplanat doar după numeroase insistenţe ale UE şi SUA, dar şcolile româneşti din regiune nu au obţinut nici până în prezent un statut legal, fiind în permanenţă supuse presiunilor din partea autorităţilor separatiste.